ΕΞΩΡΑΪΣΤΙΚΟΣ & ΠΟΛΙΤΙΣΤΙΚΟΣ ΣΥΛΛΟΓΟΣ **Μαρούσι 27/10/2020** ΨΑΛΙΔΙΟΥ ‘ΖΩΟΔΟΧΟΣ ΠΗΓΗ’ Χαλκιδικής 17 & Ζωοδ. Πηγής 2 [**www.psalidi-maroussi**](http://www.psalidi-maroussi)

psalidiamarousiou@gmail.gr

**ΠΡΟΣ:** **ΔΗΜΟΤΙΚΗ ΕΠΙΤΡΟΠΗ ΔΙΑΒΟΥΛΕΥΣΗΣ**

Υπόψη του Προέδρου της,κ. Δημήτρη ΣΜΥΡΝΗ

**ΚΟΙΝ: ΔΗΜΑΡΧΟ ΑΜΑΡΟΥΣΙΟΥ,** κ. Θεόδωρο ΑΜΠΑΤΖΟΓΛΟΥ

**ΑΝΤΙΔΗΜΑΡΧΟ ΠΟΙΟΤΗΤΑΣ ΖΩΗΣ** κ. Στεφ. ΤΣΙΠΟΥΡΑΚΗ

**ΑΝΤΙΔΗΜΑΡΧΟ ΔΟΜΗΣΗΣ,** κ. Κωνσταντίνο ΡΩΤΑ

**ΑΝΤΙΔΗΜΑΡΧΟ ΤΕΧΝ. ΥΠΗΡΕΣΙΑΣ,** κ. Ευ. ΚΑΒΒΑΛΟ

**ΘΕΜΑ :** Παρατηρήσεις για το Τεχνικό Πρόγραμμα 2021του Δήμου Αμαρουσίου

**ΣΧΕΤ.** Η υπ’ αριθμ. 41016 από 15/10/20 πρόσκλησή σας

Αξιότιμε κε Πρόεδρε,

Με λύπη μας, διαπιστώσαμε ότι από την πρόταση του τεχνικού προγράμματος του Δήμου Αμαρουσίου, για το έτος 2021, απουσιάζει, παντελώς, οποιαδήποτε ρητή αναφορά στο Ψαλίδι. Ακόμη και το έργο για την αποπεράτωση του δικτύου ομβρίων, το οποίο είχε συμπεριληφθεί στο αρχικό σχέδιο (με κωδικό 34), έχει και αυτό αποσυρθεί, από την τελική σας πρόταση.

Για πολλά χρόνια, πέραν του προαναφερθέντος έργου του δικτύου ομβρίων (2016), κανένα άλλο τεχνικό έργο δεν έχει δρομολογηθεί στο Ψαλίδι, ώστε να αντισταθμίσει, σε κάποιο βαθμό, τη γνωστή σε όλους επιβάρυνση που δεχόμαστε από την υπερτοπική δραστηριότητα στην περιοχή. Διαπιστώνουμε ότι ακόμα και έργα που είχαν συμπεριληφθεί σε προηγούμενα τεχνικά προγράμματα, δεν εκτελέστηκαν ποτέ. Ως τέτοια παραδείγματα μη εκτελεσθέντων έργων, αναφέρουμε την κατασκευή βρεφονηπιακού σταθμού, προϋπολογισμού 1.000.000 €, το οποίο είχε λάβει την έγκριση χρηματοδότησης από το ΠΕΠ Αττικής και είχε συμπεριληφθεί στο Τ.Π 2017, το έργο αναμόρφωσης της οδού Βύρωνος, το οποίο είχε συμπεριληφθεί στο Τ.Π 2018, το έργο μελέτης για την ανάπλαση της οδού Βύρωνος, προϋπολογισμού 371.600 €, το οποίο είχε συμπεριληφθεί στο Τ.Π. 2020 κ.α.

Στο πλαίσιο της εποικοδομητικής σχέσης του Συλλόγου μας με τη Δημοτική Αρχή έχουμε ζητήσει μια σειρά από παρεμβάσεις, οι οποίες εφόσον υλοποιηθούν, θα αντισταθμίσουν την επιβάρυνση που δέχονται οι κάτοικοι του Ψαλιδίου από την υπερβάλλουσα εξωγενή κυκλοφορία και στάθμευση. Στη συνάντηση που είχαμε με τον Δήμαρχό μας, κ. Αμπατζόγλου, στις 12 Δεκεμβρίου 2019, παραδώσαμε ένα τέτοιο κατάλογο με τα έργα που θεωρούμε αναγκαία για τη περιοχή μας.

Βεβαίως δεν είμαστε αιθεροβάμονες να θεωρούμε ότι θα μπορούσαν να συμπεριληφθούν όλα, σε ένα Τεχνικό Πρόγραμμα. Κατανοούμε, επίσης, τις ανάγκες παρεμβάσεων που έχουν και άλλες περιοχές τις πόλης μας. Όμως, στο πλαίσιο και της δίκαιης κατανομής των πόρων, θα ήταν πράγματι ένα θετικό μήνυμα να δούμε κάποιες από τις προτάσεις μας να έχουν συμπεριληφθεί στο παρόν τεχνικό πρόγραμμα του Δήμου μας.

Δεδομένου ότι, αρκετά από τα έργα του παρόντος Τ.Π. έχουν γενική περιγραφή, θα παρακαλούσαμε τη Δημοτική μας Αρχή, να συμπεριλάβει ορισμένα από τα ακόλουθα έργα, στην φάση εξειδίκευσης των κωδικών του προγράμματος:

* + - Η διάνοιξη του Νότιου παράδρομου της Αττικής οδού και του νότιου δρόμου προς το Σταθμό Ειρήνης και την Λ. Κύμης. Είναι έργα που έχουν συμπεριληφθεί στη γνωμοδότηση του δήμου μας, στο πλαίσιο των επιταγών του Π.Δ. 24.12.19, με το οποίο νομιμοποιήθηκε το MALL. Θεωρούμε ότι στο παρόν Τ.Π θα έπρεπε να συμπεριληφθεί τουλάχιστον η πρόβλεψη της συμμετοχής του δήμου σε αυτά.
    - Η πλήρης διάνοιξη της οδού Κυρίλλου, η οποία έχει βαλτώσει, στην γραφειοκρατική ανταλλαγή εγγράφων μεταξύ του Δήμου Αμαρουσίου και της Περιφέρειας Αττικής, για πολλά χρόνια.
    - Η διάνοιξη της οδού Λακωνίας, που αποτελεί ίσως μοναδική πρωτοτυπία ένας βασικός δρόμος της γειτονιάς, να καταλήγει σε απροσπέλαστα σκαλοπάτια!
    - Η αναμόρφωση της οδού Βύρωνος, με διαπλάτυνση των πεζοδρομίων, ώστε να είναι ασφαλής για του πεζούς.
    - Η διαμόρφωση των δρόμων ήπιας κυκλοφορίας που προβλέπονται από το νόμο ή έχουν χαρακτηρισθεί ως τέτοιοι με αποφάσεις του Δημοτικού Συμβουλίου. Αυτή η πρόβλεψη έχει συμπεριληφθεί και στη γνωμοδότηση του Δήμου για την νομιμοποίηση του MALL χωρίς, όμως, να υπάρχει αντίστοιχη πρόβλεψη και στο τεχνικό πρόγραμμα.
    - Η ανάπλαση του βόρειου παράδρομου της Αττικής οδού, ο οποίος πέραν του γεγονότος ότι με απόφαση του Δημοτικού μας Συμβουλίου έχει χαρακτηρισθεί ως ήπιας κυκλοφορίας, συνεχίζει να δέχεται όλο το μέτωπο της υπερτοπικής όχλησης (κυκλοφορία και στάθμευση) από τη δραστηριότητα του MALL, του Υπουργείου Παιδείας και του Σταθμού Νερατζιώτισας.

Για την αναγκαιότητα της παρέμβασης αυτής είχε συμπεριληφθεί στο Επιχειρησιακό Πρόγραμμα του Δήμου μας 2015-2019 (με κωδ. 1.11), η «*Ανάπλαση των παράπλευρων οδών της Αττικής Οδού, με σκοπό τη μείωση του θορύβου και τη δημιουργία ποδηλατικών διαδρομών και πεζοδρόμων*». Το έργο που θα έπρεπε να είχε εκινήσει (σύμφωνα με τον προγραμματισμό) το 2016 και μάλιστα με πρόβλεψη προϋπολογισμού 4.000.000 ευρώ, δεν εκτελέστηκε ποτέ.

* + - Η ανακατασκευή του οδοστρώματος στις οδούς Βυτίνας, Αμοργού, Αιγαίου (από την Πέλικα μέχρι τη Βύρωνος) και στη συμβολή Φθιώτιδος και Πέλικα.
    - Η συγχρηματοδότηση της επέκτασης του δικτύου φυσικού αερίου στο Ψαλίδι, για το οποίο υπάρχει η δέσμευση της Δημοτικής Αρχής και η εκδηλωμένη βούληση των κατοίκων για τη σύνδεσή τους στο δίκτυο.
    - Η διαμόρφωση πλατείας στον δημοτικό χώρο που βρίσκεται στην οδό Δέγλερη
    - Η κατασκευή Βρεφονηπιακού Σταθμού και Δημοτικού Σχολείου στο Ψαλίδι.

Τα ανωτέρω θα έχουμε την ευκαιρία να αναπτύξουμε και στη διαδικτυακή συνεδρίαση της Επιτροπής, στις 29/10/2020.

Με εκτίμηση,

Για το Δ.Σ.

Η Γεν. Γραμματέας Ο Πρόεδρος

 Ιωάννα ΔΕΔΕ Κωνσταντίνος ΣΟΛΔΑΤΟΣ