ΕΞΩΡΑΪΣΤΙΚΟΣ & ΠΟΛΙΤΙΣΤΙΚΟΣ **Μαρούσι 17/1/2022** ΣΥΛΛΟΓΟΣ ΨΑΛΙΔΙΟΥ ‘ΖΩΟΔΟΧΟΣ ΠΗΓΗ’ Χαλκιδικής 17 & Ζωοδ. Πηγής 2 [**www.psalidi-maroussi**](http://www.psalidi-maroussi)

[psalidiamarousiou@gmail.gr](mailto:psalidiamarousiou@gmail.gr)

Τηλ. επικ. 6948577369

**ΠΡΟΣ**

**Την ΥΠΟΥΡΓΟ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ, κα Νίκη Κεραμέως**

Α. Παπανδρέου 37, Μαρούσι

**ΚΟΙΝ: ΔΗΜΑΡΧΟ ΑΜΑΡΟΥΣΙΟΥ**,

**κ. Θεόδωρο ΑΜΠΑΤΖΟΓΛΟΥ**

Βασ. Σοφίας 9 και Δημ. Μόσχα, Μαρούσι

**ΘΕΜΑ :** Διατάραξη της τάξης στην περιοχή του Ψαλιδίου, από έκτροπα, λόγω συγκεντρώσεων διαμαρτυρίας, έξω από το Υπουργείο Παιδείας.

Αξιότιμη κα Υπουργέ,

Όπως γνωρίζετε, ο αστικός ιστός με τον οποίο γειτνιάζει, προς βορρά και δυτικά, το κτίριο του Υπουργείου Παιδείας, ονομάζετε Ψαλίδι. Πρόκειται για μια γειτονιά του Αμαρουσίου, θεσμοθετημένη ως αμιγής κατοικία.

Η λειτουργία υπεροπτικών κέντρων στα όρια της περιοχής μας δημιουργεί προφανή προβλήματα στην καθημερινότητα και το επίπεδο διαβίωσης των κατοίκων και αναιρεί, σε μεγάλο βαθμό, τον χαρακτηρισμό αυτό.

Η γειτνίασή μας με το Υπουργείο Παιδείας, πέραν της προφανούς επιβάρυνσης, λόγω της υπερτοπικής κυκλοφορίας και στάθμευσης, επιφέρει ένα επιπλέον πρόβλημα, αυτό της αντιμετώπισης περιστατικών διασάλευσης της τάξης, λόγω συγκεντρώσεων διαμαρτυρίας που οργανώνονται κατά καιρούς, στην είσοδο του Υπουργείου σας. Πολλές από αυτές τις διαδηλώσεις καταλήγουν σε πραγματική μάχη, μεταξύ των διαδηλωτών και των μονάδων αποκατάστασης της τάξης, με αποτέλεσμα να διαχέονται τα έκτροπα, μέσα στον αστικό ιστό της γειτονιάς μας.

Τελευταίο τέτοιο περιστατικό συνέβη στις 14 Ιανουαρίου, όταν, ομάδες διαδηλωτών βανδάλισαν, κυριολεκτικά, την παρακείμενη παιδική χαρά της γειτονιάς, την οποία, μόλις πριν λίγες ημέρες είχε εγκαινιάσει ο Δήμαρχος Αμαρουσίου, κ. Θεόδωρος Αμπατζόγλου, αποδίδοντας στους κατοίκους ένα πραγματικό κόσμημα. Πράγματι πρόκειται για μια από τις μεγαλύτερες, τις πιο οργανωμένες και πιο σύγχρονες παιδικές χαρές της πόλης μας.

Ο Σύλλογός μας έχει απευθυνθεί και στο παρελθόν προς την ηγεσία του Υπουργείου σας, με στόχο να βρεθεί μια πρακτική λύση ώστε να προστατευθεί η γειτονιά από παρόμοια περιστατικά και κινδύνους. Μεταξύ των προτάσεων που έχουν υποβληθεί, είναι να εξετασθεί η δυνατότητα χρήσης της νότιας εισόδου, ως κύριας εισόδου του Υπουργείου, στην οποία η πρόσβαση θα πραγματοποιείται μέσω της οδού της ΑΣΠΑΙΤΕ και του σταθμού ΕΙΡΗΝΗ. Η λύση αυτή δεν προϋποθέτει οικονομική επιβάρυνση (αφού η εν λόγω νότια είσοδος ήδη υφίσταται, και θα έλυνε, σε σημαντικό βαθμό, τόσο το ζήτημα της κυκλοφορίας, όσο και αυτό των διαδηλώσεων.

Γνωρίζοντας κα Υπουργέ, την ευαισθησία σας για τα δικαιώματα των πολιτών, αλλά και την πρακτική διάθεση με την οποία αντιμετωπίζετε τα θέματα, θα σας παρακαλέσουμε να εξετάσετε το ζήτημα αυτό και είμαστε στη διάθεσή σας για οποιοδήποτε εποικοδομητικό διάλογο, εν προκειμένω.

Με εκτίμηση,

Για το Δ.Σ.

Η Γεν. Γραμματέας Ο Πρόεδρος

Δρ Ιωάννα ΔΕΔΕ Κωνσταντίνος ΣΟΛΔΑΤΟΣ

